คำสั่งคณะกรรมการคุ้มครองผู้บริโภค ที่ 5/2556 เรื่อง ห้ามขายสินค้าอุปกรณ์ไฟฟ้าช็อตสำหรับแกล้งคน
คำสั่งคณะกรรมการคุ้มครองผู้บริโภค
คำสั่งคณะกรรมการคุ้มครองผู้บริโภค
ที่ ๕/๒๕๕๖
เรื่อง
ห้ามขายสินค้าอุปกรณ์ไฟฟ้าช็อตสำหรับแกล้งคน[๑]
 

ตามที่คณะกรรมการคุ้มครองผู้บริโภคมีคำสั่งที่ ๑/๒๕๕๖ ห้ามขายสินค้า อุปกรณ์ไฟฟ้าช็อตสำหรับแกล้งคน เป็นการชั่วคราว
ลงวันที่ ๕ กุมภาพันธ์ ๒๕๕๖ ซึ่งคณะกรรมการคุ้มครองผู้บริโภคได้พิจารณาแล้ว
มีความเห็นว่า มีเหตุอันน่าเชื่อว่าสินค้าที่เรียกกันว่า อุปกรณ์ไฟฟ้าช็อตสำหรับแกล้งคน เป็นสินค้าที่อาจเป็นอันตรายแก่ผู้บริโภค
จึงให้ผู้ประกอบธุรกิจซึ่งประสงค์จะขาย ผลิต สั่ง
หรือนำเข้ามาในราชอาณาจักรซึ่งอุปกรณ์ไฟฟ้าช็อตสำหรับแกล้งคน
ทำการติดต่อกับสำนักงานคณะกรรมการคุ้มครองผู้บริโภค
เพื่อดำเนินการทดสอบหรือพิสูจน์สินค้าดังกล่าวว่าไม่เป็นอันตรายแก่ผู้บริโภค
ภายในสามสิบวันนับแต่วันประกาศในราชกิจจานุเบกษา นั้น

เนื่องจากปรากฏว่าไม่มีผู้ประกอบธุรกิจเกี่ยวกับสินค้าอุปกรณ์ไฟฟ้าช็อตสำหรับแกล้งคนรายใดติดต่อสำนักงานคณะกรรมการคุ้มครองผู้บริโภคเพื่อดำเนินการทดสอบหรือพิสูจน์ว่าสินค้านั้นไม่เป็นอันตรายแก่ผู้บริโภคภายในกำหนดเวลาดังกล่าว

คณะกรรมการคุ้มครองผู้บริโภคในการประชุมครั้งที่ ๓/๒๕๕๖ เมื่อวันที่
๓๑ พฤษภาคม ๒๕๕๖ พิจารณาแล้ว เห็นว่า สินค้าอุปกรณ์ไฟฟ้าช็อตสำหรับแกล้งคนเป็นสินค้าที่อาจเป็นอันตรายแก่ผู้บริโภคและเป็นกรณีไม่อาจป้องกันอันตรายที่เกิดจากสินค้านั้นได้
โดยการกำหนดฉลากตามมาตรา ๓๐ แห่งพระราชบัญญัติคุ้มครองผู้บริโภค พ.ศ. ๒๕๒๒
หรือตามกฎหมายอื่น จึงมีมติให้มีคำสั่งห้ามขายสินค้าอุปกรณ์ไฟฟ้าช็อตสำหรับแกล้งคนเป็นการถาวร

อาศัยอำนาจตามความในมาตรา ๓๖ วรรคสอง
แห่งพระราชบัญญัติคุ้มครองผู้บริโภค พ.ศ. ๒๕๒๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งตามมาตรา ๒๙ ประกอบกับมาตรา ๔๑ มาตรา ๔๓ และมาตรา ๔๕ ของรัฐธรรมนูญแห่งราชอาณาจักรไทย
พุทธศักราช ๒๕๕๐ บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการคุ้มครองผู้บริโภค จึงมีคำสั่งดังต่อไปนี้

ข้อ ๑
ให้ยกเลิกคำสั่งคณะกรรมการคุ้มครองผู้บริโภคที่ ๑/๒๕๕๖ เรื่อง
ห้ามขายสินค้า อุปกรณ์ไฟฟ้าช็อตสำหรับแกล้งคน
เป็นการชั่วคราว ลงวันที่ ๕ กุมภาพันธ์ ๒๕๕๖

ข้อ ๒
ห้ามขายสินค้าอุปกรณ์ไฟฟ้าช็อตสำหรับแกล้งคน

ทั้งนี้ ตั้งแต่บัดนี้เป็นต้นไป


สั่ง ณ
วันที่ ๑๗ มิถุนายน พ.ศ. ๒๕๕๖
วราเทพ รัตนากร
รัฐมนตรีประจำสำนักนายกรัฐมนตรี
ประธานกรรมการคุ้มครองผู้บริโภค








ปริยานุช/ผู้จัดทำ
๑๗ กรกฎาคม
๒๕๕๖

โชติกานต์/ผู้ตรวจ
๓ สิงหาคม ๒๕๕๖




















[๑] ราชกิจจานุเบกษา
เล่ม ๑๓๐/ตอนพิเศษ ๘๓ ง/หน้า ๕๙/๑๑ กรกฎาคม ๒๕๕๖